Komisijos reglamentas (EB) Nr. 1786/2001
2001 m. rugsėjo 11 d.
iš dalies keičiantis Reglamentą (EEB) Nr. 1722/93, nustatantį išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 7 straipsnio 3 dalį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 dėl bendro ryžių rinkos organizavimo [3] su paskutiniais pakeitimais, padarytais Reglamentu (EB) Nr. 1667/2000 [4], ypač į jo 8 straipsnio e punktą,
kadangi:
(1) Komisijos reglamento (EEB) Nr. 1722/93 [5] 5 straipsnyje nustatyta, kad gamintojai, pageidaujantys gauti grąžinamąsias išmokas, savo paraiškas turi pateikti iki kiekvienos darbo dienos 17.00 val. Briuselio laiku.
(2) Dėl taip nustatyto laiko gali būti pateiktos spekuliatyvios paraiškos išduoti grąžinamųjų išmokų sertifikatus, tikintis galimo jų peržiūrėjimo sumažinant grąžinamosios išmokos dydį.
(3) Dėl to sertifikatų paraiškoms pateikti nustatytą laiką reikėtų pakeisti į 15.00 val. Briuselio laiku.
(4) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1722/93 5 straipsnio 1 dalyje "17.00" keičiama į "15.00."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugsėjo 11 d.